
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative privind modificarea art. 40 din Legea nr.422/2001 privind protejarea monumentelor istorice

Propunerea legislativă privind modificarea art. 40 din Legea nr.422/2001 privind protejarea monumentelor istorice a fost transmisă Comisiei pentru cultură, arte, mijloace de informare în masă, cu adresa nr. P. l. - x  232 din 29 mai 2012 şi înregistrată la Comisie cu nr.30/278/31.05.2012.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget finanţe şi bănci, Comisiei pentru administraţie publică, amenajarea teritoriului şi echilibru ecologic, precum şi  Comisiei juridice, de disciplină şi imunităţi, care au transmis avize negative. La redactarea raportului, Comisia a ţinut cont de avizul favorabil nr. 625/22.12.2011, emis de Consiliul Legislativ, precum şi de Punctul de vedere al Guvernului, transmis cu adresa nr. 357 din 06.03.2012, prin care nu se susţine adoptarea  propunerii legislative.
Potrivit prevederilor art. 73 din Constituţia României, republicată, iniţiativa legislativă face parte din categoria legilor ordinare.

Prezenta propunere legislativă a fost respinsă de Senat, în calitate de primă Cameră sesizată, în şedinţa din  data de 21 mai 2012.
Obiectul reglementării îl constituie modificarea art. 40 din Legea nr. 422/2001 privind protejarea monumentelor istorice, republicată, cu modificările ulterioare în sensul suportării integrale din bugetul Ministerului Culturii ori al autorităţilor locale, după caz, a dobânzilor aferente creditelor ipotecare contractate de persoane fizice sau juridice, în vederea realizării pe cont propriu a unor lucrări de întreţinere, reparaţii, conservare, consolidare, restaurare şi punere în valoare a monumentelor istorice.  
Propunerea legislativă a fost dezbătută în şedinţa Comisiei din data de 25 martie 2014. La lucrările Comisiei au fost prezenţi un număr de 19 deputaţi din totalul de 23 de membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei, din partea Ministerului Culturii, a participat doamna subsecretar de stat Irina Cajal. 
Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, precum şi ale art. 92 din Regulamentul Camerei Deputaţilor, republicat,  propunerea legislativă este de  competenţa decizională a Camerei Deputaţilor.
În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative privind modificarea art. 40 din Legea nr.422/2001 privind protejarea monumentelor istorice.
Respingerea propunerii legislative se întemeiază pe următoarele considerente:  în prezent,  contribuţia financiară a statului şi, respectiv, a autorităţilor administraţiei publice locale poate să acopere parţial sau total costurile lucrărilor de protejare, restaurare a monumentelor istorice, indiferent de deţinător. Documentul prin care se reglementează acest aspect este Hotărârea Guvernului nr. 1430/2003 privind Normele metodologice privind situaţiile în care Ministerul Culturii sau respectiv autorităţile administraţiei publice locale contribuie la acoperirea costurilor lucrărilor de protejare şi intervenţie asupra monumentelor istorice, proporţia contribuţiei, condiţiile pe care trebuie să le îndeplinească proprietarul, altul decât statul, municipiul, oraşul sau comuna. Prezenta propunere legislativă prevede şi diminuarea cu minimum  50% a impozitelor şi taxelor datorate autorităţilor locale. Această din urmă prevedere este în prezent inclusă în conţinutul art. 40 al legii în vigoare, iar în întregul  CAPITOL I se tratează un sistem de stimulente şi facilităţi pentru proprietari. În consecinţă Comisia a considerat reglementat domeniul şi  pentru a evita o dublă reglementare propune plenului respingerea propunerii legislative.

